Vlastný materiál
V dňoch 24. apríla - 5. mája 2017 sa bude v Ženeve (Švajčiarsko) konať riadne zasadnutie Konferencie zmluvných strán Bazilejského, Rotterdamského a Štokholmského dohovoru, a to trináste zasadnutie Konferencie zmluvných strán Bazilejského dohovoru (BD COP-13), ôsme zasadnutie Konferencie zmluvných strán Rotterdamského dohovoru (RD COP-8) a ôsme zasadnutie Konferencie zmluvných strán Štokholmského dohovoru (SD COP-8). Stretnutie bude zahŕňať spoločné zasadnutia Konferencií zmluvných strán všetkých troch dohovorov o spoločných záležitostiach. V rámci Konferencií zmluvných strán troch dohovorov sa bude konať aj stretnutie ministrov na najvyššej úrovni, tzv. High-level segment. V roku 2012 prešli všetky tri Sekretariáty hore uvedených environmentálnych dohovorov zásadnou reštrukturalizáciou a zmenami, pracujú pod jedným názvom Sekretariát Bazilejského, Rotterdamského a Štokholmského dohovoru. Ide o tzv. stretnutie „back to back“, organizované tretíkrát v histórii dohovorov, preto si vyžaduje účasť väčšieho počtu expertov v jednom čase.
Bazilejský dohovor
Bazilejský dohovor o riadení pohybov nebezpečných odpadov cez hranice štátov a ich zneškodňovaní (ďalej len „Bazilejský dohovor“) bol podpísaný 22. marca 1989 v Bazileji. Dohovor nadobudol platnosť (aj pre ČSFR) 5. mája 1992. Notifikácia sukcesie Slovenskej republiky do dohovoru sa uskutočnila 28. mája 1993 s platnosťou od 1. januára 1993. Kontaktným miestom pre zabezpečovanie povinností vyplývajúcich z členstva Slovenskej republiky v Bazilejskom dohovore je Ministerstvo životného prostredia Slovenskej republiky (MŽP SR), odbor odpadového hospodárstva - kompetentný úrad a ohniskový bod. Bazilejský dohovor upravuje pravidlá prepravy nebezpečných odpadov s prihliadnutím na dosiahnutie minimalizácie pohybu odpadov v súlade so zásadou, že každý štát má na svojom území zabezpečiť zneškodňovanie ním produkovaných nebezpečných odpadov. Európska únia je zmluvnou stranou Bazilejského dohovoru a preto bolo na vykonávanie jeho požiadaviek prijaté Nariadenie Európskeho parlamentu a Rady (ES) č. 1013/2006 o preprave odpadu, ktorým sa zavádzajú postupy a kontrolné režimy prepravy odpadu v závislosti od pôvodu, miesta určenia a trasy prepravy, druhu prepravovaného odpadu a typu predpísaného nakladania s odpadom na mieste jeho určenia. 
Regionálne centrum Bazilejského dohovoru je organizačnou zložkou Slovenskej agentúry životného prostredia (SAŽP) pôsobiace od roku 1997, ktoré poskytuje svoje služby zmluvným stranám strednej a východnej Európy. Úlohou regionálneho centra je pomáhať krajinám v ich regióne s implementáciou Bazilejského dohovoru. Regionálne centrum plní svoje administratívne a operatívne povinnosti voči Sekretariátu Bazilejského dohovoru, organizuje školiace workshopy pre krajiny v regióne a koordinuje projekty. V súčasnosti je aktívnych 14 regionálnych centier pôsobiacich v rôznych regiónoch Organizácie spojených národov (OSN). 
Vzhľadom nato, že Slovenská republika je signatárom uvedeného environmentálneho dohovoru a prevádzkuje Regionálne centrum Bazilejského dohovoru pre krajiny strednej a východnej Európy, je účasť jej expertov nutná. Keďže sa na konferencii predpokladá práca v plenárnych zasadnutiach, ako aj v pracovných skupinách a predpokladá sa, že budú pracovať vždy dve paralelné skupiny, je za daný dohovor potrebná účasť dvoch expertov, ktorí sa budú zároveň zúčastňovať aj zasadaní týkajúcich sa problematiky synergie Bazilejského, Štokholmského a Rotterdamského dohovoru (1 člen delegácie za Bazilejský dohovor a 1 člen za Regionálne centrum Bazilejského dohovoru, ktorý bude zároveň členom uvedenej navrhovanej delegácie). Súčasťou programu sú regionálne pracovné stretnutia, ktoré sú dôležité pre dohodnutie spoločnej pozície a koordinácie a sprievodné odborné programy (side event). SR sa zúčastňuje na  regionálnych stretnutiach regiónu strednej a východnej Európy, ktorý je jedným z oficiálne uznávaných regionálnych skupín pri OSN, a zároveň sa zúčastňuje aj na koordinačných stretnutiach Európskej únie. 
Predbežný návrh programu:
1. Otvorenie

2. Odsúhlasenie programu 

3. Organizačné záležitosti

4. Aktivity súvisiace s implementáciou Bazilejského dohovoru

a. Strategické záležitosti

i. Strategický rámec
ii. Pokračovanie iniciatívy, ktorá bola odsúhlasená na COP-9, vedená Švajčiarskom a Indonéziou na posilnenie účinnosti Bazilejského dohovoru

iii. Kartagenská deklarácia o predchádzaní vzniku, minimalizácii a zhodnotení nebezpečných a iných odpadov
b. Vedecké a technické záležitosti

i. Technické príručky

ii. Prílohy Dohovoru

iii. Klasifikácia a nebezpečné vlastnosti odpadov

iv. Národný reporting

c. Právne záležitosti a otázky zhody s Bazilejským dohovorom

i. Výbor pre spravovanie mechanizmu na podporu implementácie Bazilejského dohovoru 

ii. Národná legislatíva, oznámenia, presadzovanie Bazilejského dohovoru a boj proti nelegálnej preprave 

d. Technická pomoc

i. Budovanie kapacít

ii. Regionálne centrá Bazilejského dohovoru

iii. Implementácia rozhodnutia V/32 o rozšírení pôsobnosti Trust fondu na pomoc rozvojovým krajinám pri implementácii dohovoru

e.
Medzinárodná spolupráca, koordinácia a partnerstvo

 i.
Program partnerstva Bazilejského dohovoru

ii.    Ostatná medzinárodná spolupráca a koordinácia
f.
Finančné zdroje
g.
Pracovný program pre pracovnú skupinu Bazilejského dohovoru na roky 2018 - 2019
5.
Posilnenie spolupráce a koordinácia Bazilejského, Rotterdamského a Štokholmského dohovoru

6.    Pracovný program a rozpočet

7.
Miesto a termín štrnásteho zasadnutia Konferencie zmluvných strán Bazilejského dohovoru

8.
Ostatné záležitosti

9.
Schválenie správy

10.
Ukončenie rokovania
Rotterdamský dohovor

Rotterdamský dohovor o udeľovaní predbežného súhlasu po predchádzajúcom ohlásení, (alebo aj o prioritne oznamovacom schvaľovacom postupe) pre niektoré nebezpečné chemikálie a pesticídy v medzinárodnom obchode (ďalej len „Rotterdamský dohovor“) bol podpísaný v Rotterdame dňa 11. septembra 1998 a je v popredí strategických cieľov FAO ako významný medzinárodnoprávny nástroj v zlepšovaní medzinárodnej regulácie obchodu s určitými nebezpečnými chemickými látkami a pesticídmi. Cieľom Rotterdamského dohovoru je chrániť zdravie ľudí a životné prostredie pred možným poškodením vplyvom nebezpečných chemických látok, vrátane pesticídov a prispievať k  šetrnému používaniu látok nebezpečných pre zdravie ľudí a životné prostredie.

Rotterdamský dohovor ustanovuje princípy výmeny informácií o nebezpečných chemických látkach a o ich charakteristikách medzi zmluvnými štátmi dohovoru, určuje národný proces rozhodovania o ich dovoze a vývoze a zasielanie týchto rozhodnutí zmluvným stranám. Dohovor vstúpil do platnosti v súlade s jeho článkom 26 ods. 1 dňa 24. februára 2004 a k 31. januáru 2017 je zmluvnými stranami dohovoru 157 štátov. Pre Slovenskú republiku nadobudol dohovor platnosť 26. apríla 2007. Gestorom Rotterdamského dohovoru je Ministerstvo hospodárstva Slovenskej republiky (MH SR), spolugestorom pre agropesticídy je Ministerstvo pôdohospodárstva a rozvoja vidieka Slovenskej republiky (MPRV SR) a Ministerstvo životného prostredia Slovenskej republiky zabezpečuje činnosti súvisiace so spolugesciou nad uplatňovaním Rotterdamského dohovoru o udeľovaní predbežného súhlasu po predchádzajúcom ohlásení na vývoz a dovoz nebezpečných chemikálií.

Rotterdamský dohovor vytvára právne záväzné povinnosti pre realizáciu postupu PIC (Prior Informed Consent procedure - postup udeľovania predbežného súhlasu po predchádzajúcom ohlásení) vytvorenom FAO (zdravie ľudí) a UNEP (životné prostredie). Cieľom dohovoru je podpora spoločnej zodpovednosti a spolupráce medzi zmluvnými stranami v medzinárodnom obchode s určitými nebezpečnými chemikáliami s cieľom ochrany ľudského zdravia a životného prostredia pred možným narušením a prispievať k ekologickému využitiu týchto nebezpečných chemických látok a napomáhať výmene informácií o ich vlastnostiach.

Ustanovenia Rotterdamského dohovoru sa implementujú prostredníctvom Nariadenia EP a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií.  

Na 8. zasadnutí Konferencie zmluvných strán Rotterdamského dohovoru sa bude rozhodovať o zaradení ďalších chemických látok do Prílohy III navrhnutých Chemickým posudzovacím výborom, a to o fentión [tekuté prípravky s ultranízkoobjemovým obsahom aktívnej látky na 1 liter v objeme 640 g alebo viac], trichlórfon, tekuté prípravky (emulgovateľný koncentrát a rozpustný koncentrát)  s obsahom  parakvát-dichloridu na úrovni alebo nad úrovňou 276 g/L, čo predstavuje koncentráciu parakvat iónov 200 g/l alebo vyššiu), chryzotilový azbest, chlórované parafíny s krátkym reťazcom, tributyl-cín zlúčeniny, karbofurán a karbosulfán. Je potrebné podporiť odporúčanie Chemického posudzovacieho výboru  pokiaľ ide  o zaradenie  vyššie uvedených látok do  prílohy III k Rotterdamskému dohovoru, aby sa pre dovážajúce krajiny zabezpečila ochrana poskytovaná Rotterdamským dohovorom. Tieto látky sú v Spoločenstve už zakázané alebo prísne obmedzené a sú preto predmetom vývozných požiadaviek, ktoré presahujú rámec toho, čo sa požaduje v Rotterdamskom dohovore.
Predbežný návrh programu:
1. Otvorenie stretnutia 

2. Prijatie programu 
3. Organizačné záležitosti

a. Voľba úradníkov

b. Organizácia práce

c. Oznámenie o poverovacích listinách zástupcov na ôsmom zasadnutí Konferencie zmluvných strán

4. Pravidlá postupu Konferencie zmluvných strán

5. Aktivity súvisiace s implementáciou dohovoru

a. Stav implementácie

b. Posúdenie zaradenia chemikálií do Prílohy III dohovoru 

c. Zhoda (compliance)

d. Technická pomoc

e. Finančné prostriedky

f. Medzinárodná spolupráca a koordinácia

6. Zvýšenie spolupráce Bazilejského, Rotterdamského a Štokholmského dohovoru

7. Pracovný program práce a  rozpočet 

8. Miesto a dátum konania deviateho zasadnutia Konferencie zmluvných strán 

9. Iné

10. Schválenie správy 

11. Záver
Štokholmský dohovor

Štokholmský dohovor o perzistentných organických látkach (ďalej len „Štokholmský dohovor“) je globálny environmentálny dohovor, ktorého cieľom je ochrana ľudského zdravia a životného prostredia pred škodlivými vplyvmi perzistentných organických látok. Štokholmský dohovor bol prijatý v máji 2001 v Štokholme. V mene Slovenskej republiky bol popísaný 23. mája 2001. Účinnosť nadobudol dňa 17. mája 2004 a je uverejnený v čiastke 254/2004 Zbierky zákonov SR v rámci oznámenia MZV SR č. 593. Predmetom Štokholmského dohovoru je eliminácia výroby, používania, dovozu, vývozu a uvoľňovania do prostredia vybraných perzistentných organických látok, ktorých zoznam je postupne dopĺňaný. Posledné dodatky k prílohám A, B a C Štokholmského dohovoru boli uverejnené v čiastke 43/2013 Zbierky zákonov SR oznámením MZV a EZ SR č. 187.
Perzistentné organické látky sú chemické látky, pre ktoré je medzinárodne zaužívaná skratka POPs (Persistent Organics Pollutants). POPs dlhodobo pretrvávajú v prostredí, majú schopnosť bioakumulácie v potravinovom reťazci a v životnom prostredí sa dokážu pohybovať vzduchom i vodou na veľké vzdialenosti od svojich pôvodných zdrojov. 
Za účelom zabezpečenia koordinovanej implementácie Štokholmského dohovoru a medzinárodného dokumentu Protokol o POPs k dohovoru o diaľkovom znečisťovaní ovzdušia prechádzajúcom hranicami štátov (prijatý v roku 1998) v jednotlivých členských štátoch Európskej únie (EÚ) bolo vydané nariadenie Európskeho parlamentu a Rady (ES) č. 850/2004 o POPs. 
Záväzky vyplývajúce zo Štokholmského dohovoru pre Slovenskú republiku sú:

· zákaz výroby a používania taxatívne uvedených POPs;

· zákaz alebo obmedzenie dovozu a vývozu týchto látok; 

· opatrenia na zníženie celkového množstva taxatívne uvedených POPs uvoľňovaných z antropogénnych zdrojov s cieľom ich sústavnej minimalizácie a ak je to možné s cieľom ich úplného vylúčenia;

· zabezpečenie environmentálne vhodného nakladania s tzv. POPs odpadmi, t. j. s odpadmi pozostávajúcimi z POPs, obsahujúcimi POPs alebo s odpadmi kontaminovanými POPs.

Podľa čl. 9 ods. 3 Štokholmského dohovoru, v súlade s ustanovením § 105 ods. 2 písm. y) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov bol ustanovený Národný kontaktný bod Štokholmského dohovoru (NKB ŠD). NKB ŠD je notifikačným orgánom vo vzťahu k Európskemu spoločenstvu a plní oznamovaciu povinnosť voči Európskej komisii, zabezpečuje činnosť na výmenu informácií podľa Štokholmského dohovoru a plní oznamovaciu povinnosť v zmysle nariadenia (ES) č. 850/2004 o POPs.

Vzhľadom nato, že Slovenská republika je signatárom uvedeného viacstranného environmentálneho dohovoru a Sekretariát Štokholmského dohovoru spolupracuje aj s Regionálnym centrom Bazilejského dohovoru je účasť expertov za Štokholmský dohovor nutná. Keďže sa na konferencii predpokladá práca v plenárnych zasadnutiach ako aj v pracovných skupinách a predpokladá sa, že budú pracovať vždy dve paralelné skupiny, je za daný dohovor potrebná účasť dvoch expertov, ktorí sa budú zároveň zúčastňovať aj zasadaní týkajúcich sa problematiky synergie Bazilejského, Rotterdamského a Štokholmského dohovoru. Rozhodnutia prijaté Štokholmským dohovorom majú vplyv na pracovný program Bazilejského dohovoru. 

Predbežný návrh programu: 

1. Otvorenie

2. Prijatie programu 

3. Organizačné záležitosti
4. Rokovací poriadok
5. Aktivity súvisiace s implementáciou Štokholmského dohovoru
a. Opatrenia na zníženie alebo vylúčenie uvoľňovania zo zámernej výroby a používania
i. výnimky
ii. DDT

iii. polychlórované bifenyly (PCB)
iv. brómované difenylétery
v. kyselina perfluóroktánsulfónová, jej soli a perfluóroktánsulfónfluorid 
b. Opatrenia na zníženie alebo vylúčenie uvoľňovania z neúmyselnej výroby

c. Opatrenia na zníženie alebo vylúčenie uvoľňovania z odpadu
d. Národné realizačné plány 
e. Zaradenie chemických látok (dekabrómdifenyléter, chlórované parafíny s krátkym reťazcom, hexachlórbutadién) do príloh Štokholmského dohovoru
f. Technická pomoc

g. Finančné zdroje a mechanizmy

h. Podávanie správ podľa článku 15 Štokholmského dohovoru
i. Vyhodnotenie účinnosti
j. Zhoda (compliance)
k. Medzinárodná spolupráca a koordinácia

6. Posilnenie spolupráce a koordinácie Bazilejského, Rotterdamského a Štokholmského dohovoru
7. Pracovný program a rozpočet
8. Miesto a dátum deviateho zasadnutia Konferencie zmluvných strán Štokholmského dohovoru (SD COP-9)

9. Ostatné záležitosti
10. Schválenie správy 

11. Ukončenie rokovania 

Participácia  expertov  Slovenskej  republiky  na  uvedených odborných  stretnutiach troch dohovorov je potrebná za každú problematiku s ohľadom na skutočnosť, že Slovenská republika je signatárom všetkých troch dohovorov a príslušné ustanovenia týchto dohovorov uplatňuje prostredníctvom európskej a národnej legislatívy. 

Cestovné náhrady na účasť delegácie SR budú hradené z rozpočtov vysielajúcich organizácií, t. j. MŽP SR, MH SR, MPRV SR a SAŽP.
Návrh

Smernice pre postup delegácie Slovenskej republiky

na riadnom zasadnutí Konferencií zmluvných strán

Bazilejského, Rotterdamského a Štokholmského dohovoru

Delegácia Slovenskej republiky bude na riadnom zasadnutí Konferencií zmluvných strán Bazilejského, Rotterdamského a Štokholmského dohovoru, ktoré sa budú konať v Ženeve, Švajčiarsko, v dňoch 24. apríla - 5. mája 2017, sledovať tieto ciele:

1. Podporovať politiku vzájomnej informovanosti pri ochrane zdravia ľudí a životného prostredia pred možným poškodením ako aj výmenu informácií o nebezpečných chemických látkach, o perzistentných organických látkach a cezhraničnej preprave nebezpečného odpadu a jeho environmentálne vhodnom zneškodnení.


2. Koordinovať postup delegácie Slovenskej republiky v zmysle pozícií Európskej únie týkajúcich sa jednotlivých rozhodnutí, ktoré majú byť prijímané na stretnutiach Konferencií zmluvných strán dohovorov.

3. V rámci koordinačných a odborných rokovaní bude podporovať schválenie iniciatív a prijatie rozhodnutí v zmysle spoločnej pozície EÚ.

4. Podporiť najvyššie stanovené priority, ktoré sú vyjadrením pozície EÚ, a to: zahrnutie fentiónu [tekuté prípravky s ultranízkoobjemovým obsahom aktívnej látky na 1 liter v objeme 640 g alebo viac], trichlórfonu, tekutých prípravkov (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/L, čo predstavuje koncentráciu parakvat iónov 200 g/l alebo vyššiu, chryzotilového azbestu, chlórovaných parafínov s krátkym reťazcom, tributyl-cínzlúčenín, karbofuránu a karbosulfánu do prílohy III Rotterdamského dohovoru (odporúčanie Chemického posudzovacieho výboru, aby do prílohy III boli zaradené vyššie spomínané látky z dôvodu, že sa tým zabezpečí pre dovážajúce krajiny ochrana poskytovaná Rotterdamským dohovorom. Zaradenie týchto zlúčenín je plne v súlade so zabezpečením ochrany života a zdravia ľudí a životného prostredia pred účinkami týchto zlúčenín). 

5. Podporiť prijatie návrhov textov rozhodnutí a odporúčaní k jednotlivým dokumentom tak, aby boli v súlade s Nariadením Európskeho parlamentu a Rady č. 649/2012 o vývoze a dovoze nebezpečných chemikálií a zákonom č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov v znení neskorších predpisov (chemický zákon).

6. Podporiť prijatie návrhov odporúčaní týkajúcich sa jednotlivých dokumentov 13. zasadnutia Konferencie zmluvných strán Bazilejského dohovoru.

7. Podporiť koordináciu aktivít v oblasti posudzovania nových chemických látok z hľadiska ich perzistencie (dekabrómdifenyléter, chlórované parafíny s krátkym reťazcom, hexachlórbutadién) a aplikácie jednotných postupov a procedúr v rámci relevantných aktivít dopĺňania zoznamov perzistentných organických látok (POPs) do príloh Štokholmského dohovoru o perzistentných organických látkach. 
8. Podporiť súčinnosť odborníkov pripravujúcich základné náležitosti pre environmentálne vhodné nakladanie s tzv. POPs odpadmi, t. j. s odpadmi pozostávajúcimi z perzistentných organických látok, obsahujúcimi perzistentné organické látky alebo s odpadmi kontaminovanými perzistentnými organickými látkami, s odborníkmi pripravujúcimi príručky pre environmentálne vhodné nakladanie s týmito odpadmi v rámci agendy Bazilejského dohovoru.

9. Podporiť plné prijatie odporúčaní, ak ide o proces synergie medzi tromi medzinárodnými dohovormi (Bazilejským, Rotterdamským a Štokholmským).

